نعت رنگ (جریدہ)

نعت رنگ پاکستان سے جاری ہونے والا نعتیہ ادب کا تحقیقی، تنقیدی اور علمی جریدہ ہے، جس کے مدیر معروف نعت خواں، نعت گو شاعر اور نعتیہ ادب کے نقاد سید صبیح الدین رحمانی ہیں۔ جبکہ ڈاکٹر عزیز احسن معاون مدیر کے طور پر خدمات انجام دے رہے ہیں۔

اجرا 
اس جریدے کا پہلا شمارہ اپریل 1995ء میں نعت ریسرچ سینٹر کے زیرِ اہتمام کراچی سے جاری ہوا۔ اب تک اس جریدے کے 30 شمارے جاری ہو چکے ہیں۔ نعت رنگ اب کئی خصوصی شمارے جاری کر چکا ہے جن میں تنقید نمبر 1995ء، حمد نمبر 1999ء، امام ا حمد رضا نمبر 2005ء اور سلور جوبلی نمبر  2015ء شامل ہیں۔ اس جریدے کے لوازمے میں نعتیہ ادب سے متعلق نقد و نظر، صنفِ نعت پر تحقیقی مضامین اور مختلف شعرا کی  نعتیہ شاعری، شعرا کے وفیات، اہلِ علم اور قارئین کے خطوط اور نعت پر شائع  ہونے والی کتب پر تبصرے شامل ہیں۔ نعتیہ ادب کی خدمات کے صلہ میں مجلہ نعت رنگ کو وزارت مذہبی امور حکومت پاکستان کی جانب سے دو مرتبہ 2004ء اور 2013ء میں صدارتی سیرت ایوارڈز سے نوازا گیا ہے۔

اغراض و مقاصد 
جریدہ نعت رنگ کی بدولت صنفِ نعت کے باقاعدہ قواعد و ضوابط مرتب ہوئے ہیں۔ اردو زبان کے علاوہ علاقائی و غیر ملکی زبانوں کی نعتوں کے منظوم تراجم شائع کرنا  نعت رنگ کی ایک اضافی خصوصیت ہے۔ نعت نگاری کو تحریک بنانا اور اس حوالے سے تخلق، تنقید اور تحقیق کی سہ جہتی وسعتوں کو سمیٹنا، نعت کو بین الاقوامی سطح پر متعارف کرنا، نعت کے تاریخی و تہذیبی عوامل کو سامنے لانا،ہر زبان کے نعتیہ ادب کو یکجائی عطا کرنا، نعتیہ ادب اور شاعری سے تعلق رکھنے والے خدامِ نعت کے کلام کو شائع کرنا اور ان کی ادبی خدمات کو سامنے لانا نعت رنگ کے منشور کے اہم نکات ہیں۔ نعت رنگ کراچی وہ ہمہ جہت موضوعی رسالہ  ہے کہ جس نے نعتیہ ادب کی خدمات کا فریضہ احسن طور پر انجام دیا ہے۔نعت رنگ نے نعت کی تشہیر و توسیع، تحقیق و تنقید، ترویج و تفہیم میں رجحان ساز کردار ادا کیا ہے۔

اہلِ علم کی رائے

حوالہ جات 

پاکستان میں 1995ء کی تاسیسات
اردو زبان میں رسالے
نعتیہ شاعری